Ir-Regolament tal-Kummissjoni (KE) Nru 1557/2000
tas-17 ta' Lulju 2000
li jemenda r-Regolament (KE) Nru 800/1999 li jistabbilixxi regoli komuni dettaljati għall-applikazzjoni tas-sistema tar-rifużjonijiet ta' l-esportazzjoni fuq il-prodotti agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea;
Wara li kkunsidrat ir-Regolament tal-Kunsill (KEE) Nru 1766/92 tat-30 ta' Ġunju 1992 dwar l-organizzazzjoni komuni tas-suq taċ-ċereali [1], kif l-aħħar emendat mir-Regolament (KE) Nru 1253/1999 [2], u b'mod partikolari l-Artikoli 13 u 21 tiegħu, u d-dispożizzjonijiet korrispondenti tar-regolamenti l-oħra dwar l-organizazzjoni komuni tas-swieq tal-prodotti ta' l-agrikoltura,
Billi:
(1) Ir-Regolament tal-Kummissjoni (KE) Nru 1291/2000 tad-9 ta'Ġunju 2000 li jistabbilixxi regoli komuni dettaljati għall-applikazzjoni tas-sistema tal-liċenzji ta' l-importazzjoni u ta' l-esportazzjoni u taċ-ċertifikati ta' l-istabilizzar bil-quddiem għal prodotti agrikoli [3] jipprovdi li l-ebda liċenzja ma hija meħtieġa sa' l-ammonti elenkati fl-Anness III ta' hawnhekk. Għall-iskop ta' konsistenza, dak il-metodu jimplika l-ħtieġa li tkun addattata r-referenza għar-regoli speċifiċi li jneħħu l-ħtieġa għal-liċenzji ta' l-esportazzjoni fl-ewwel inċiż tat-tieni subparagrafu ta'l-Artikolu 4(1) tar-Regolament tal-Kummissjoni (KE) Nru 800/1999 tal-15 ta'April 1999 li jistabbilixxi regoli komuni dettaljati dwar l-applikazzjoni tas-sistema tar-rifużjonijiet fuq l-esportazzjoni ta' prodotti agrikoli [4].
(2) Il-pagament tar-rifużjoni huwa bħala regola ġenerali suġġett għall-preżentazzjoni ta' liċenzja ta' l-esportazzjoni ta' ffissar bil-quddiem fil-ġurnata tal-preżentazzjoni ta' l-applikazzjoni għal-liċenzja. Dan jimplika li s-sitwazzjoni msemmija fl-Artikolu 14(2) tar-Regolament (KE) Nru 800/1999, li fiha hemm żewġ dati li għandhom jiġu kkunsidrati għall-iskop tad-determinazzjoni tar-rata tar-rifużjoni, m'għandhiex terġa tqum. Dawk id-dispożizzjonijiet għandhom għalhekk ikunu mħassra.
(3) Għandu jkun ċar li l-verifiki msemmija fl-Artikolu 5(7) tar-Regolament (KE) Nru 800/1999 ma japplikawx għall-kunsinni tal-proviżjon u għal destinazzjonijiet oħra meqjusa bħala esportazzjoni mill-Komunità.
(4) Ir-Regolament (KE) Nru 1291/2000 jipprovdi li liċenza ma tkunx meħtieġa u li ma tistax tintwera għall-proviżjon u għal destinazzjonijiet oħra meqjusa bħala esportazzjoni. Peress li d-dispożizzjonijiet il-ġodda tar-Regolament (KE) Nru 1291/2000 m'għadhomx aktar jipprovdu għall-iffissar bil-quddiem tar-rifużjoni minn qabel għal dawn l-operazzjonijiet, l-Artikolu 37(2) u (3) tar-Regolament (KE) Nru 800/1999 għandu jkun addattat kif meħtieġ.
(5) Il-miżuri msemmija f'dan ir-Regolament huma skond l-opinjonijiet tal-Kumitati ta' Ġestjoni kollha kkonċernati,
ADOTTAT DAN IR-REGOLAMENT:
Artikolu 1
Ir-Regolament (KE) Nu 800/1999 huwa emendat kif ġej:
1. L-ewwel inċiż tat-tieni subparagrafu ta' l-Artikolu 4(1) huwa mibdul bit-test li ġej:
"- meta l-ammonti esportati għal kull dikjarazzjoni ta' l-esportazzjoni huma anqas minn jew egwali għall-kwantitajiet stabbiliti fl-Anness III tar-Regolament (KE) Nru 1291/2000,".
2. L-Artikolu 14(2) għandu jiġi mħassar.
3. L-Artikolu 36(4) għandu jiġi sostitwit bit-test li ġej:
"4) Id-dispożizzjonijiet ta' l-Artikolu 5 ma japplikawx għall-forniturii koperti b'dan l-Artikolu. B'dana kollu, l-Istati Membri jistgħu jieħdu l-azzjoni xierqa biex jippermettu verifiki fuq il-prodotti."
4. L-Artikolu 37 huwa emendat kif ġej:
(a) l-ewwel subparagrafu tal-paragrafu 2 għandu jiġi sostitwit bit-test segwenti:
"Għal prodotti mgħobbija kull xahar kif hemm previst f'dan l-Artikolu, l-aħħar ġurnata tax-xahar għandha tintuża biex tiddetermina r-rata tar-rifużjoni applikabbli.";
(b) il-paragrafu 3 għandu jiġi sostitwit b'dan li ġej:
"3) Meta r-rifużjoni hija ddeterminata bi stedina għal offerti, il-liċenzja għandha tkun valida fl-aħħar ġurnata tax-xahar."
Artikolu 2
Dan ir-Regolament għandu jidħol fis-seħħ fis-seba' jum wara l-publikazzjoni tiegħu fil-Ġurnal Uffiċjali tal-Komunitajiet Ewropej.
B'dana kollu, l-Artikolu 1(1) għandu japplika mill-1 ta'Ottubru 2000.
Dan ir-Regolament għandu jkun jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 17 ta'Lulju 2000.